એક બાજુ ધર્મ તરફ વળવાની મારી શરૂઆત થઈ અને બીજી બાજુ એક રોડ-ઍક્સિડન્ટે મારામાં ધર્મ પ્રત્યે શ્રદ્ધા જગાડી એમ જણાવતાં ડૉ. ટેકચંદ વીરાએ કહ્યું હતું કે ‘હું, નલિની અને મારી દીકરી ૧૯૯૬માં ચારધામની યાત્રાએ ગયાં હતાં. અમે બીજાની ટિકિટ કૅન્સલ થઈ એટલે કચ્છ વાગડ સમાજની યાત્રામાં જોડાયાં હતાં. આ બસમાં ૨૮ લોકો હતા. ત્યાં અમારી બસ ખાઈમાં પડી ગઈ હતી. ખાઈ ૨૦૦૦ ફુટ ઊંડી હતી અને અમારી બસ ૧૬ ફુટના અંતરે જ અટકી ગઈ હતી. હું અને મારી પત્ની તથા દીકરી બસમાં આગળ જ બેઠાં હતાં. અમે ત્રણેય જણ આ ગોઝારા અકસ્માતમાં બચી ગયાં હતાં. અમારી સાથેના ૭ લોકો તો ઘટનાસ્થળે જ મૃત્યુ પામ્યા હતા. આ અકસ્માતે મારા જીવનમાં ઘમસાણ મચાવી દીધું હતું. ઈશ્વરની દેનથી મારામાં ધર્મના ભાવ જાગ્યા હતા. મને વિચાર આવ્યો કે અમારો આ બચાવ અમારા ધર્મના કે કર્મના પ્રતાપે થયો.’